Retabel vu Rouspert
De Retabel vu Rouspert ass e stengene Retabel am romanesche Stil aus dem 12. Joerhonnert.

En ass aus gro-gréngem Muschelkalek a kënnt aus der Kapell vun engem Baurenhaff bei Rouspert. Dësen Haff huet der Benediktinerabtei vun Oeren bei Tréier gehéiert.

Ze gesi sinn, ënner enger Arkad, fënnef Figuren a Relief: An der Mëtt, d'Muttergottes mam Jesuskand um Schouss, riets vun hir den hellege Péitrus, lénks vun hir den hellege Paulus, a baussen um Bord je ee Bëschof, dorënner warscheinlech den hellege Willibrord, de Grënner vun der Abtei Iechternach. Faarfreschter deiten drop hin, datt d'Figuren an der Zäit faarweg bemoolt waren.

Dem Christian Beutler no kéint de Retabel souguer aus dem 8. Joerhonnert sinn, wat awer vun aneren, wéi dem Jean-Pierre Caillet, a Fro gestallt gëtt.

De Retabel ass am Nationalmusée fir Geschicht a Konscht ze gesinn.

Retabelen
Romanesch Konscht zu Lëtzebuerg
Gemeng Rouspert-Mompech
Nationalmusée fir Geschicht a Konscht